《缘天都峰趾度云巢洞上升仙梯遂憩文殊院》
清代·周准

天都信岧峣，特立若翠屏。取径过其趾，俯仰皆奥境。

松石俱象形，岩峦类盘绠。将陟目屡眩，恐坠心更警。

行经阴洞中，恍惚陷深井。须臾从井出，冉冉首露顶。

䁹盼多创遘，不类人世景。境断缘梯升，气逼毛骨冷。

意坚斯有获，出险真自幸。向晚憩禅扉，一灯照孤影。

作者简介：（1777—1858）江苏长洲人，字钦莱，号迂村。诸生。受业于陈鹏举。能诗，尤善五、七绝句。有《迂村文钞》、《虚室吟》等。